**Ministru kabineta noteikumu projekta „Grozījumi Ministru kabineta 2015. gada 30. jūnija noteikumos Nr. 367 „Nacionālais numerācijas plāns”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ministru kabineta noteikumu projekts „Grozījumi Ministru kabineta 2015. gada 30. jūnija noteikumos Nr. 367 „Nacionālais numerācijas plāns”” (turpmāk – noteikumu projekts) izstrādāts, lai noteiktu numerācijas resursu iedalījumu elektroniskiem sakariem starp ierīcēm vai lietotnēm, lietu internetam *IoT/M2M*, jeb *Internet of Things* (turpmāk - *IoT*) /mašīnas-mašīnas *Machine to Machine communications* (turpmāk - *M2M*) sakaru pakalpojumiem.Noteikumu projektā noteiktais numerācijas iedalījums *IoT/M2M* pakalpojumiem eksteritoriālai lietošanai vienlaikus arī lietošanai valsts robežās stāsies spēkā 2021. gada 1. janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts, pamatojoties uz: 1) Elektronisko sakaru likuma 56.pantu.2) Ministru kabineta 2020. gada 26. maija sēdes protokollēmuma (prot. Nr. 36 25. §) 2. punktā doto uzdevumu, Ministru kabineta 2015. gada 30. jūnija noteikumos Nr. 367 „Nacionālais numerācijas plāns” (turpmāk - Nacionālais numerācijas plāns), paredzēt numerācijas iedalīšanu *IoT/M2M*. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Elektronisko sakaru likumā noteikto deleģējumu, Nacionālais numerācijas plāns nosaka numura struktūru un formātu tā identifikācijai un maršrutēšanai, numura sastādīšanas procedūras, kā arī numerācijas lietošanas mērķus un veidus. Noteikumu projekts paredz jauna numerācijas resursa iedalīšanu *IoT/M2M* pakalpojumiem.Ministru kabineta 2020.gada 26.maija sēdē tika atbalstīts Satiksmes ministrijas virzītais informatīvais ziņojums “Par numerācijas resursu maksājumu un nepieciešamību iedalīt numerācijas resursus lietu internetam un mašīnas-mašīnas sakaru pakalpojumiem”. Saskaņā ar to, Nacionālajā numerācijas plānā jāparedz jauna numerācijas resursa izdalīšana *IoT/M2M*, definējot tos lietošanai Latvijas robežās (iekšzemē) un eksteritoriāli. To paredz arī Eiropas Parlamenta un Padomes 2018. gada 11. decembra Direktīva Nr.2018/1972/ES par Eiropas Elektronisko sakaru kodeksa izveidi (turpmāk - Eiropas Elektronisko sakaru kodekss). Tās 93. panta 4. punkts noteic, ka regulatīvās vai citas kompetentās iestādes dara pieejamu neģeogrāfisku numuru diapazonu, ko var izmantot tādu elektronisko sakaru pakalpojumu sniegšanai, kas nav starppersonu sakaru pakalpojumi, proti, *IoT/M2M* pakalpojumu sniegšanai. Vairāku gadu garumā elektronisko sakaru operatori piedāvā saviem klientiem *IoT/M2M* jeb automatizētu saziņu starp iekārtām, nodrošinot mūsdienīgus biznesa risinājumus un sadzīvē ērtas dažādu iekārtu lietošanas iespējas.  Prognozējams, ka tendence numerācijas resursu izmantošanā mūsu valstī *IoT* pakalpojumiem saglabāsies pieaugoša kā arī būtiski kāps šādu pieslēgumu skaits Eiropā. Līdz šim *IoT/M2M* pakalpojumus elektronisko sakaru operatori nodrošināja izmantojot Nacionālā numerācijas plāna numerācijas indeksus “6XXXXXXX” un “2XXXXXXX”, kuru lietošanas mērķis ir galalietotāju pieslēguma punktam publiskajā fiksētajā elektronisko sakaru tīklā un galalietotāju pieslēguma punktam publiskajā mobilajā elektronisko sakaru tīklā. Saglabājoties pakalpojumu izaugsmes dinamikai un turpinot izmantot astoņu ciparu numurus, numuru rezerves potenciāli izsīks, kas ilgtermiņā neveicinās *IoT*/*M2M* pakalpojumu attīstību. Noteikumu projekts paredz ieviest *IoT*/*M2M* pakalpojumu nodrošināšanai jaunus numerācijas diapazonus: astoņu ciparu formātā un 12 ciparu formātā (+ 3 valsts kods, kopā līdz 15 cipariem). Astoņu ciparu numurus diapazonā 70 XXX XXX - 74 XXX XXX *IoT*/*M2M* pakalpojumu nodrošināšanai plānots lietot iekārtās iekšzemē ar iespēju numurus izmantot viesabonēšanā. Divpadsmit ciparu numurus diapazonā 300 00X XXX XXX *IoT*/*M2M* pakalpojumu nodrošināšanai plānots lietot iekārtās iekšzemē un eksteritoriāli ar iespēju numurus izmantot viesabonēšanā.Līdzīgi kā tas noteikts Eiropas Elektronisko sakaru kodeksā likumprojekts “Elektronisko sakaru likums”, kuru Satiksmes ministrijas vadībā izstrādā Eiropas Elektronisko sakaru kodeksa normu pārņemšanai (VSS-765, 36#9), paredz numura saglabāšanu *IoT*/*M2M* numuriem tehnisko iespēju robežās.  Ja tiesību akti paredz numuru saglabāšanu tehnisko iespēju robežās, elektronisko sakaru operatoriem ir jārisina ar numuru pārvietošanu saistītie jautājumi. *IoT*/*M2M* pakalpojumu nodrošināšanai un sekmēšanai, noteikumu projektā izdalīti numerācijas indeksi diapazonā 70 XXX XXX - 74 XXX XXX gadījumiem, ja izmantošana plānota mobilo elektronisko sakaru tīklā vai izmantošanai fiksētā elektronisko sakaru tīklā un gadījumos, ja nav tehnisku iespēju izmaiņām. Numerācijas diapazonu atvēršana *IoT/M2M* pakalpojumiem plānota no 2021. gada 1. janvāra, un līdz minētajam laikam elektronisko sakaru operatoriem un atbildīgajām institūcijām būtu iespēja veikt vajadzīgos sagatavošanās priekšdarbus *IoT/M2M* pakalpojumu darbības numerācijas indeksos “70XXXXXX – 74XXXXXX” un “300 00X XXX XXX” uzsākšanai. Turklāt numerācijas indeksi “6XXXXXXX” un “2XXXXXXX” arī turpmāk būtu lietojami visiem iepriekš aktivizētiem *IoT/M2M* numuru pieslēgumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija, Vides aizsardzības un reģionālās attīstības ministrijas ar 2015. gada 13. augusta rīkojumu Nr. 257 izveidotā Numerācijas resursu koordinācijas darba grupa.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķa grupas, kuras tiesiskais regulējums arī ietekmē vai varētu ietekmēt | Elektronisko sakaru komersanti, kuri sabiedrībai piedāvā *IoT/M2M* numurupakalpojumus. |
| 2. | Tiesiskā regulējuma ietekme uz tautsaimniecību un administratīvo slogu | Projekts nerada papildus ietekmi uz tautsaimniecību un administratīvo slogu.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ministru kabineta 2014. gada 21. janvāra noteikumi Nr. 45 “Numerācijas pārvaldīšanas kārtība, izveidojot un uzturot numerācijas datubāzi”, kurā jāveic papildinājumi atbilstoši *IoT/M2M* numerācijas iedalīšanai divpadsmit zīmju eksteritoriālai lietošanai vienlaikus arī lietošanai valsts robežās, un astoņu zīmju numuriem. |
| 2. | Atbildīgā institūcija | Vides aizsardzības un reģionālās attīstības ministrija. |
| 3. | Cita informācija | VAS “Elektroniskie sakari” uztur numerācijas lietošanas uzskaites datubāzi valsts informācijas sistēmu, kurā jāveic izmaiņas atbilstoši Nacionālā numerācijas plānā no jauna iedalītajai *IoT/M2M* numerācijai.Sabiedrisko pakalpojumu regulēšanas komisijai jāveic atbilstošas izmaiņas 2015. gada 3. decembra lēmumā Nr.1/18 “Noteikumi par numerācijas lietošanas tiesībām”, lai sagatavotos *IoT/M2M* numerācijas piešķiršanai. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1. apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Vides aizsardzības un reģionālās attīstības ministrijas tīmekļa vietnē. |
| 2. | Sabiedrības līdzdalība projekta izstrādē | Lai nodrošinātu sabiedrības līdzdalību, noteikumu projekts 2020. gada 10. jūnijā tika publicēts Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv). |
| 3. | Sabiedrības līdzdalības rezultāti | Elektronisko sakaru operatori nav iebilduši un iesnieguši viedokļus publicētajam noteikumu projektam.Saņemts viedoklis no Sabiedrisko pakalpojumu regulēšanas komisijas, kurā nesaskata lietderību IoT/M2M numuru dalīšanai publiskā mobilā telefonu tīkla numuros un publiskā fiksētā telefonu tīkla numuros, jo tie pēc būtības ir pakalpojuma numuri, kuri netiek dalīti pēc elektronisko sakaru tīkla veida.Noteikumu projektā tiek ieviestas pazīmes, lai atšķirtu tehnoloģiski dažādos tīklus. |
| 4. | Cita informācija | Vides aizsardzības un reģionālās attīstības ministrijas Numerācijas resursu koordinācijas darba grupas sanāksmes notika 2020. gada 6. maijā un 13. maijā. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Sabiedrisko pakalpojumu regulēšanas komisija; valsts akciju sabiedrība “Elektroniskie sakari”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo cilvēkresursu ietvaros. Noteikumu projekts neparedz jaunu institūciju izveidi, likvidāciju vai reorganizāciju.Noteikumu projekts neietekmē iesaistīto institūciju funkcijas un uzdevumus. |
| 3. | Cita informācija | Nav  |

Vides aizsardzības un

reģionālās attīstības ministrs Juris Pūce

Vāvere, 67026936

Aija.Vavere@varam.gov.lv